
MINISERIE:

Skandaler i Charleston




Skandaler i Charleston

Skandaler i Charleston er en fengende miniserie der sørstatssjarm møter brennhet romantikk. La deg rive med av småbyhemmeligheter og intriger når skandaløse hemmeligheter truer med å komme frem i lyset. Denne miniserien inviterer deg inn i en verden der lidenskap og skandaler alltid ulmer rett under overflaten. Dette er fjerde bok i miniserien.

 

 




Kjære leser

Her kommer den fjerde delen i miniserien Skandaler i Charleston. Det har vært en glede å gjøre research i denne historiske byen og skape skandaløse historier som finner sted her. Det er alltid morsomt å skrive om motsetninger som tiltrekker hverandre, så jeg tenkte at det kunne bli interessant med en spesialist på IT-sikkerhet og en fri sjel som spår i tarotkort. Gnistene fyker når de to møtes, og for å gjøre det enda mer komplisert, føyde jeg til et mysterium om en savnet person og noen spådommer som viser seg å gå i oppfyllelse. Disse to klarer ikke å motstå den hemmelige tiltrekningen til tross for faren som truer hvis sannheten kommer for dagen.

Jeg håper du liker historien om Lia og Paul.

Kos deg med boken!

Cat Schield

Paul Watts gikk inn i sykehusheisen og trykket på knappen til fjerde etasje med mer kraft enn nødvendig. Om to timer skulle han forlate Charleston for å delta på en ukelang cybersikkerhetskonferanse. Magefølelsen sa ham at dette var en tabbe. Bestefaren var åttifem, og helsetilstanden hans var ikke blitt bedre. Grady hadde blitt innlagt på sykehus seks dager tidligere med hjerneødem, en komplikasjon etter det massive hjerneslaget han hadde fått tre måneder tidligere, som hadde påvirket talen hans og gjort ham lam i den ene siden av kroppen. Familien var bekymret for at Grady ikke ville holde ut så mye lenger. Derfor revurderte Paul reisen sin.

Til å begynne med var legene og fysioterapeutene enige om at sannsynligheten for at Grady skulle bli helt frisk var bedre enn gjennomsnittet, med tanke på den utmerkede helsen han hadde hatt før slaget og den ufattelig sterke viljen hans. Men han hadde ikke blitt frisk. Og han hadde ikke kjempet. Hjerneslaget hadde stjålet mer enn stemmen og muskelkontrollen. Det hadde knust Grady Watts.

Selv om han hadde gått av som administrerende direktør for familiens shippingimperium et tiår tidligere og overlatt den daglige driften av selskapet til Pauls far, hadde Grady fortsatt som styreformann. Han var ikke den som slo av på tempoet, og i «pensjonisttilværelsen» hadde han holdt seg i aktivitet ved å sitte i styret i flere organisasjoner og opprettholde et aktivt sosialt liv.

Paul var vant til bestefarens utrettelige handlekraft, stahet og uforbeholdne åpenhet, men han kunne ikke forstå hvorfor Grady ikke ville forsøke å bli frisk, og takket være det anstrengte forholdet dem imellom var det lite sannsynlig at Paul ville få svar. Fremmedgjøringen var en smerte som aldri forsvant. Paul nektet likevel å angre på at han hadde valgt en karriere innen cybersikkerhet i stedet for å bli en del av familiebedriften. Å stoppe skurker tilfredsstilte hans behov for rettferdighet på en måte som det å drive familiens rederi aldri ville gjort.

Heisdørene åpnet seg, og Paul trådte inn i den lyse, sterile korridoren som gikk forbi sykepleierstasjonen. Han nikket kort til pleierne bak skranken mens han gikk gjennom de altfor velkjente gangene som førte til bestefarens private rom.

Han stoppet utenfor døren og trakk pusten dypt. Idet han gjorde seg klar til å gå inn, lød det musikk gjennom dørsprekken. En kvinne sang noe søtt og oppløftende. Paul kjente ikke igjen den rene, klare stemmen. Kanskje var det en av sykepleierne. Hadde en av dem oppdaget at bestefaren elsket all slags musikk?

Paul dyttet opp døren og gikk inn i bestefarens svakt opplyste rom. Synet som møtte ham, fikk ham til å bråstoppe. Grady lå helt stille, huden hans var grå og voksaktig. Hadde det ikke vært for det beroligende pipet fra hjertemonitoren, kunne Paul ha trodd at bestefaren allerede hadde gått bort.

En fremmed kvinne holdt hånden til Grady. Til tross for det kjærlige og milde uttrykket hennes, ble Paul øyeblikkelig på vakt. Hun var ikke den sykepleieren han hadde forventet. Hun lignet mer på en som hadde forvillet seg bort fra den psykiatriske avdelingen i sjette etasje.

Hun var vakker, slank og i midten av tjueårene. Hun bar et slags kostyme bestående av blå folkedraktsaktig kjole og en blond parykk med en tykk flette prydet med falske blomster. Enorme, brune øyne dominerte et smalt ansikt med høye kinnben og en spiss hake. Hun så ut som en dukke.

Paul ble så forskrekket at han glemte å snakke lavt. «Hvem er du?»

«Jeg er …» Blikket hennes flakket forbi ham mot den åpne døren.

«Jøss, Paul, ro deg ned, for pokker», sa en stemme bak ham. Det var hans yngre bror Ethan. Den rolige tonen hans passet langt bedre på sykerommet enn Pauls skarpe utbrudd. «Jeg hørte deg helt nede i gangen. Du kommer til å gjøre Grady opprørt.»

Nå la Paul merke til at bestefarens øyne var åpne, og at munnen hans arbeidet som om han ville si noe. Han beveget den høyre hånden utålmodig. Kvinnens klare blikk flakket fra Paul til Grady og tilbake.

«Unnskyld, Grady.» Paul gikk bort til bestefarens seng og klemte lett på den gamle mannens kjølige, tørre fingre. «Jeg kom for å se til deg. Jeg ble overrasket over å se denne fremmede på rommet ditt.» Han kastet et blikk mot den merkelige kvinnen og sa lavt. «Jeg vet ikke hvem du er, men du burde ikke være her.»

«Jo, det burde hun.» Ethan stilte seg ved siden av Paul og oppførte seg som om det var helt vanlig å presentere broren sin for en utkledd kvinne.

«Kjenner du henne?»

«Ja, dette er Lia Marsh.»

«Hallo», sa hun med den lyse, krystallklare stemmen sin.

En forvirrende og uventet følelse av fred strømmet gjennom ham da Gradys blekgrønne øyne fokuserte på Lia Marsh. Han virket glad for å ha henne ved sin side, med sitt merkelige kostyme og det hele.

«Jeg skjønner ikke hva hun gjør her», klaget Paul.

«Hun kom for å muntre opp bestefaren vår.» Ethan la en trøstende hånd på bestefarens skulder. «Det er i orden», sa han til den eldre mannen. «Jeg skal forklare alt for Paul.»

Kvinnen klemte hånden til Grady. «Jeg har virkelig hatt glede av å være sammen med deg i dag», sa hun. «Jeg kommer tilbake senere.»

Grady ga fra seg en ulykkelig lyd, men hun var allerede på vei mot fotenden av sengen. Paul ignorerte bestefarens protest og stilte seg i veien for henne.

«Nei, det gjør du ikke», erklærte han.

Blikket hennes flakket mot Ethan. «Vi ses senere.»

Det broderte skjørtet bølget om beina hennes da hun gikk ut av rommet. Hun etterlot seg en lett, blomsteraktig duft. Til sin store forferdelse fikk Paul en foruroligende trang til å rope henne tilbake.

Ikke bare for å få svar på de mest åpenbare spørsmålene: Hvorfor var hun kledd slik, og hva gjorde hun på Gradys rom? Men også hvorfor hun hadde valgt å tatovere en delikat liljekonvall på innsiden av venstre håndledd? Han lurte på hvordan broren kunne la seg lure når det var så åpenbart at det var skuespill.

Paul tok tak i armen til broren og slepte Ethan ut av rommet, ivrig etter å få svar uten å forstyrre Grady. Ute i gangen lukket Paul døren og så seg rundt. Lia Marsh hadde forsvunnet, og han la merke til at det ikke ga ham den tilfredsstillelsen det burde ha gitt ham.

«Hvem er hun?» forlangte Paul, og de urolige følelsene hans gjorde tonen skarpere enn nødvendig. «Og hva i helvete er det som foregår?»

Ethan sukket. «Lia er en venn av meg.»

«Du har aldri nevnt henne før», sa Paul. «Hvor godt kjenner du henne?»

En muskel spente seg i Ethans kjeve. Han så ut som om han kjempet med noe. «Nå er det nok. Du ser problemer der det ikke er noen.»

«Har du glemt at både Watts Shipping og flere av familiemedlemmene våre har blitt utsatt for cyberangrep det siste året? Så når jeg dukker opp på rommet til Grady og det er en fremmed kvinne alene med ham, blir jeg bekymret.»

«Stol på meg – Lia har ingenting med det å gjøre», sa Ethan. «Hun er veldig snill og vil bare hjelpe. Grady har vært så deprimert. Vi tenkte at et besøk kunne muntre ham opp.»

Paul nektet å tro at han hadde overreagert. Og Ethan var på vei inn i stillingen som administrerende direktør i Watts Shipping, der han skulle erstatte faren som planla å pensjonere seg i løpet av det neste året. Hvorfor skulle de ikke ta disse ulike cybertruslene på alvor?

«Men hun var kledd som en … som en …» Det var ikke likt ham å bli målløs, men hele møtet hadde noe surrealistisk over seg.

«Eventyrfigur?» Han smilte skjevt. «Ja, Rapunsel.»

«Hva vet du om henne?»

Når Paul møtte mennesker for første gang, hadde han en tendens til å vurdere dem som om det var en etterforskning, og han hadde ofte problemer med å la tvilen komme dem til gode. Betydde det at han var mistenksom av natur? Sannsynligvis. Men hvis det var det som måtte til for å holde familien hans trygg, så måtte det være slik.

«Kan du slutte å tenke som en politimann i to sekunder?» klaget Ethan.

Paul stusset. Det var ikke bare Grady som ikke hadde støttet ham i beslutningen om å begynne i Charleston-politiet etter college, og flere år senere starte egen cybersikkerhetsvirksomhet.

«Hun er veldig hyggelig og flink til å lytte.»

«En god lytter», gjentok Paul, og gjettet at Lia Marsh hadde utnyttet Ethans sorg over bestefarens sykdom. «Jeg antar at du har fortalt henne alt om Grady og familien vår?»

«Det er jo ikke som om noe av det er en stor hemmelighet.»

«Uansett. Du tok med deg en vilt fremmed, en du nesten ikke vet noe om, for å møte vår døende bestefar.» Paul gjorde ingen forsøk på å skjule irritasjonen. «Hva tenkte du på?»

«Jeg tenkte at Grady kanskje ville like å få besøk av en søt, omsorgsfull person som har en vakker sangstemme.» Ethan sendte ham et trist blikk. «Hvorfor tenker du alltid på det verste som kan skje?»

Paul stirret på broren sin. Ethan oppførte seg som om denne forklaringen ga all verdens mening. Samtidig hindret Pauls ubønnhørlige, logiske overbevisning ham i å forstå hva slags eksentrisitet som drev Lia Marsh til å gå rundt som en eventyrfigur.

«Hun hadde kledd seg ut. Jeg forstår bare ikke …»

Ethan trakk på skuldrene. «Det er det hun gjør. Hun kler seg ut og besøker syke barn. De elsker henne.»

«Hvordan traff du henne?»

Ethan rynket pannen. «Jeg er en klient.»

«Hva slags klient?»

«Ingenting av dette betyr noe.» Ethan pustet ut. «Lia er flott, og tillitsproblemene dine begynner å bli en plage.»

Paul hatet å være på kant med broren, og var ikke sikker på hvordan han skulle løse problemet. Med mindre enn ett års aldersforskjell hadde han og Ethan stått hverandre nær som barn, til tross for at de hadde ulike interesser og lidenskaper. Paul var fascinert av teknologi og kunne tilbringe timevis alene med å forvandle elektroniske komponenter til nyttige innretninger, mens Ethan var mer sosial og foretrakk sport fremfor skolearbeid.

Begge hadde utmerket seg på high school og på college. De hadde aldri konkurrert direkte om noe, men da Paul bestemte seg for ikke å bli med i familiebedriften, begynte det å vokse frem en viss spenning mellom søsknene.

«Du kan like gjerne fortelle meg hva som foregår, for du vet at jeg kommer til å undersøke saken og finne ut nøyaktig hvem Lia Marsh er.»

*

Lia Marsh forlot sykehusrommet og flyktet nedover den tomme gangen, mens hun merket at hjertet banket og håndflatene ble klamme. Selv om Ethan ikke hadde lagt skjul på brorens mistenksomme natur, hadde hun ikke vært forberedt på Pauls åpenbare fiendtlighet.

Vanligvis var følelsene hennes som løvetannfnugg i vinden, lettere enn luft og gjennomstrømmet av solskinn. Hun omfavnet all den gleden livet hadde å by på, og bekjempet negativitet gjennom meditasjon, krystaller og aromaterapi, og brukte ofte de samme åndelige healingverktøyene på massasjeklientene sine. Ikke alle var like begeistret for new age-metoder, men noen overrasket henne med sin interesse. Hun hadde for eksempel aldri forestilt seg at en forretningsmann som Ethan Watts skulle åpne seg for eldgamle åndelige praksiser, men hans nysgjerrighet viste at det aldri er klokt å dømme folk på forhånd.

Noen burde dele den advarselen med Paul Watts. Han hadde åpenbart trukket forhastede slutninger fra det øyeblikket han fikk øye på henne. Det overraskende møtet fikk følelsene hennes til å virvle rundt i en urovekkende kombinasjon av spenning og frykt, fremkalt av fysisk tiltrekning og konfliktskyhet.

Lia var distrahert av sin indre uro, og det var umulig for henne å synke tilbake i rollen som Rapunsel mens hun småløp gjennom korridoren som var opplyst av skarpe lysstoffrør. Blikket hennes sveipet forbi grå vegger og intetsigende landskap. Resirkulert luft presset seg mot huden hennes og luktet desinfeksjonsmiddel. Hun lengtet etter å åpne et vindu og invitere inn solskinn og bris som luktet av nyklipt gress og fuglesang. I stedet kledde hun seg ut og besøkte syke barn, noe som ga henne en sårt tiltrengt avveksling.

På vei ned trappene til barneavdelingen i tredje etasje hentet Lia vesken sin på sykepleiernes stasjon. Siden hun hadde meldt seg som frivillig på sykehuset de siste månedene, hadde hun vært en hyppig gjest, og personalet på barneavdelingen hadde blitt vant til at hun dukket opp. De satte pris på alt som kunne gjøre pasientene i bedre humør og gi dem et avbrekk fra de endeløse rundene med prøver og behandlinger.

Heisdørene åpnet seg, og Lia steg inn. Hun la knapt merke til medpassasjerenes blandede reaksjoner på antrekket hennes. Noen minutter senere kom hun ut i den sene ettermiddagssolen. Hun trakk pusten dypt inn og pustet langsomt ut, og ønsket at hun kunne bli kvitt tankene på møtet med Paul Watts. Lia satte opp farten, som om hun kunne løpe fra de voldsomme følelsene sine.

Trafikkulykken som hadde totalvraket bilen hennes og skadet hennes elskede campingvogn, hadde tvunget henne til å flytte inn i en ettroms leilighet i King Street inntil hun fikk råd til å erstatte bilen. Den midlertidige boligen lå tjue minutters gange fra sykehuset gjennom Charlestons historiske bydel. Hun fokuserte på den hyggelige atmosfæren i de gamle husene hun passerte, glimtene av private hager gjennom smijernsgjerdene, og nøt solskinnet som varmet skuldrene hennes.

Lia var fordypet i tanker og la knapt merke til mannen som lente seg mot SUV-en som sto parkert foran leiligheten hennes før han stilte seg i veien for henne. Lia hadde reist rundt i landet alene siden hun var atten år, og hadde gode instinkter når det gjaldt fremmede. Men dette var en hun allerede hadde møtt.

Paul Watts hadde grønne øyne som minnet henne om en stille furuskog, men skepsisen som utstrålte fra ham, gjorde henne vaktsom. Til tross for det vekket nærheten hans den samme kjemien som hun hadde lagt merke til på sykehusrommet.

Han var slett ikke hennes type. Han var for sta. For pragmatisk. Nådeløs. Resolutt. Kanskje det var det som var tiltrekkende.

«Du var vanskelig å finne», sa Paul.

Ethan hadde fortalt henne at Paul var en tidligere politimann som nå drev sin egen cybersikkerhetsvirksomhet.

«Og likevel er du her», svarte hun. «Er alt i orden med Grady?»

«Han har det bra.» Pauls lepper strammet seg et øyeblikk. «Han er i hvert fall ikke verre.»

«Jeg kjente ham ikke før hjerneslaget, men Ethan sa at han var sterk og utholdende. Han kan fortsatt klare seg.»

«Det kan han», sa Paul, «men det er som om han har gitt opp.»

«Ethan nevnte at han hadde blitt besatt av å gjenforenes med barnebarnet sitt de siste årene», sa Lia. «Kanskje hvis du fant henne …»

«Hør her», snerret Paul. «Jeg vet ikke hva du pønsker på, men du må holde deg unna bestefaren min.»

«Jeg pønsker ikke på noe», sa Lia og trakk nøkkelen ut av vesken mens hun snudde seg mot inngangsdøren til bygningen. «Jeg vil bare hjelpe til.»

«Han trenger ikke din hjelp.»

Han hadde i det minste ikke hindret henne i å få kontakt med Ethan. «Var det alt?» Hun hadde låst opp døren og skjøvet den opp, og hadde tenkt å flykte gjennom den da Paul snakket igjen.

«Er du ikke det minste nysgjerrig på hvordan jeg fant deg?» spurte han, og forfengeligheten hans kom til syne. Hun etterlot seg minimale elektroniske fotavtrykk, så han var stolt over at han hadde sporet henne opp. Han ville utvilsomt skryte av sin egen dyktighet.

«Jo, faktisk.» Lia snudde seg mot ham og flirte frekt. Alt hun hadde hørt fra Ethan tydet på at Paul var mer styrt av logikk enn av følelser. Å utfordre cybersikkerhetseksperten til å konfrontere følelsene sine ville garantert slå tilbake på henne. «Og hvorfor. Det fascinerer meg.»

King Street smeltet bort rundt ham mens han bearbeidet reaksjonen på Lias utfordrende glis. Uttrykket hennes var ikke seksuelt, men det gjorde ikke tiltrekningen mindre. Han knuget hendene bak ryggen for å undertrykke impulsen til å gripe tak i henne og kysse henne fra sans og samling. Det skulle tatt seg ut.

Hva var planen hennes? Penger, selvsagt.

Basert på det faktum at hun hadde valgt å bo i et av Charlestons dyreste nabolag, hadde hun åpenbart dyr smak. Etter at hun hadde møtt Ethan, hadde hun åpenbart gått etter ham og brukt bestefarens sykdom til å innynde seg. Planla hun å få Ethan til å betale gjelden hennes eller investere i en eller annen form for virksomhet?

«Ophelia Marsh, født første mars i Occidental i California …» begynte han, fast bestemt på å gjøre henne nervøs med en rask gjennomgang av informasjonen hadde skaffet til veie.

«Fiskene.»

Han ristet på hodet. «Hva?»

«Fiskene», gjentok hun. «Du vet, stjernetegnet. To fisker som svømmer i motsatt retning. Du er Steinbukk.»

Paul snøftet. Horoskoper var bare tull. Men det hindret ham ikke i å spørre: «Er jeg Steinbukk?»

«Ja. Du har nettopp hatt bursdag.»

Han følte ordene hennes som et slag i magen. «Hvordan visste du det?» At hun visste når han hadde bursdag, fylte ham med like deler irritasjon og forferdelse. Han var sikkerhetseksperten, den briljante etterforskeren som jaktet på nettkriminelle og beskyttet kundenes data. At denne fremmede kjente til noe så personlig som fødselsdatoen hans, fikk det til å rykke i ham.

«Ethan fortalte meg det.»

«Hvorfor skulle han gjøre det?» spurte Paul.

«Hvorfor skulle han ikke det?» Hun la hodet på skakke og så på ham som om det var åpenbart. «Han liker å snakke om familien sin, og det hjelper meg å se dere for meg hvis jeg kjenner stjernetegnene deres. Du er Steinbukk. Moren din er Vekt. Hun er familiens fredsmegler. Faren din er Skytte. Han har en tendens til å jage umulige drømmer. Ethan er Tyr. Sta, pålitelig, med en sensuell side som elsker god mat.»

Denne raske oppsummeringen av familien hans var så presis at Pauls mistanker ble enda sterkere. Denne kvinnen hadde åpenbart forsket på Watts-paret i en eller annen skummel hensikt. Hva var hun ute etter?

«Du blir ikke så lenge på ett sted», sa han og husket hva han hadde klart å grave frem om henne. «New York, Vermont, Massachusetts, og nå Sør-Carolina, alle besøkt i løpet av de siste tolv månedene. Hvorfor det?»

Hans erfaring var at svindlere gjerne jobbet i ett område og dro videre når det ble for hett. Hennes mønster passet med en som hadde onde hensikter. Hun var kanskje vakker og virket søt og snill, men for ham virket den åpenbare tiltrekningskraften mot henne. Han visste selv hvor lett folk lot seg lure av det ytre.

«Jeg er en nomade.»

«Hva betyr det?»

«Det betyr at jeg liker livet på veien. Det var slik jeg vokste opp.» Hun tok en pause for å vurdere ansiktsuttrykket hans, og det hun skimtet der, fikk henne til å smile litt. «Jeg ble født bak i en folkevognbuss og reiste nesten åtte tusen kilometer det første året livet av mitt. Moren min har vanskelig for å holde seg i ro over lengre tid.»

Paul hadde vanskelig for å forstå hva hun sa. Familien hans hadde bodd i det samme området i Charleston i generasjoner. «Var moren din på flukt fra noen? Faren din? Eller en kjæreste?»

«Nei. Hun var bare rastløs.»

«Og du, da? Er du også rastløs?»

«Jeg antar det.» En skygge gled over ansiktet hennes, men det forsvant for fort til at han kunne tolke det. «Selv om jeg pleier å bli lenger på steder enn hun gjorde.»

Paul tenkte på oppfølgingsspørsmål, men han var ikke her for å grave i familiedynamikken hennes. Han måtte finne ut hva hun drev med, slik at han kunne avgjøre hvor stor fare hun representerte for familien hans. Han skiftet tema. «Hvor møttes du og Ethan?»

«Han har vært en klient i omtrent en måned nå. Jeg jobber for Springside Wellness», sa hun og bekreftet det Paul allerede hadde funnet ut om henne. Firmaet var et velværespa på Meeting Street som fungerte både som yogastudio og alternativ behandling. Mye sinn, kropp og sjel-tull.

Dette bekreftet det Paul hadde forstått ut fra brorens forklaring om hvordan han kjente Lia. Men Paul hadde likevel vanskelig for å se for seg broren drive med yoga og soneterapi.

«Jeg er massasjeterapeut. Han kommer en gang i uken. Jeg sa at han burde komme oftere enn det. Mannen er stresset.»

Svaret hennes ledet Pauls tanker inn på en uventet vei. «Vel, det er jo helt perfekt.»

«Jeg forstår ikke hva du mener», sa hun og rynket pannen. «Og jeg har ikke tid til å finne det ut. Jeg må være på jobb om en time, og jeg må skifte. Hyggelig å treffe deg, Paul Watts.»

Han sa ikke det samme. «Bare husk hva jeg sa om å holde deg unna bestefaren min.»

«Jeg har allerede sagt at jeg vil gjøre det.» Hun gikk inn og lukket døren.

Paul sendte broren en tekstmelding før han satte seg bak rattet, og ba ham innstendig om å gjenta for Lia at Grady var forbudt område. Ethans kortfattede svar understreket spenningen mellom brødrene, som så ut til å eskalere. Den økende avstanden mellom dem var frustrerende, men han visste ikke hvordan han skulle løse det han ikke kunne forstå.

Paul skjøv Ethan og problemet med Lia Marsh i bakgrunnen og konsentrerte seg om noe konkret og noe han hadde kontroll over: den forestående konferansen og hva han håpet å få ut av den.

*

Ethan hadde hatt stor glede av å se broren bli fullstendig forvirret av Lia i Rapunsel-kostyme, men så snart Paul gikk i gang med å grave i bakgrunnen hennes, ble Ethan mindre fornøyd. Det var typisk Paul å henge seg opp i bagateller i stedet for å håndtere det virkelige problemet med bestefarens sykdom. På samme måte hadde han behendig unngått å takle bestefarens skuffelse over at han valgte en karriere i politiet fremfor å jobbe i familieselskapet og med tiden overta roret der. Paul hadde heller ikke forstått Ethans motstridende følelser over å være andrevalget.

Selv om Ethan visste at han var den som var best skikket til jobben som leder for selskapet, ville han bli valgt på grunn av ferdighetene sine, ikke fordi Paul takket nei til jobben. Det var heller ikke bare stoltheten hans det handlet om. Ethan var adoptert, og i en by som Charleston, som er så opptatt av avstamning, ble det å ikke kjenne opphavet sitt til noe som tæret på sjelefreden hans.

Selv om ingen noen gang hadde fått ham til å føle at han ikke hørte til, skilte Ethans mørkebrune hår og øyne seg ut på alle Watts’ familiebilder. For ikke å påføre noen i familien unødig smerte, holdt han følelsene sine skjult, men i det siste hadde de stadig oftere boblet opp og ødelagt forholdet til Paul.

Han hadde delt noe av dette med Lia. Hun var en god lytter. Oppmerksom. Fordomsfri. Empatisk. Ja, hun var litt sær. Men Ethan syntes eksentrisitetene hennes var sjarmerende. At Paul så på dem som mistenkelige, gjorde Ethan enda mer fast bestemt på å forsvare henne.

Ethan holdt uroen i sjakk og gikk inn på bestefarens rom igjen, og la merke til at Grady hadde åpne øyne og var forferdet. Hadde han hørt brødrene krangle i gangen? Selv om Grady aldri gikk av veien for konfrontasjoner, hadde han før slaget betrodd Ethan at han var plaget av fremmedgjøringen fra Paul og den økende spenningen mellom brødrene. Ethan visste at Paul var like frustrert over splittelsen, men ingen av dem hadde tatt noen skritt for å overvinne den årelange avstanden.

«Beklager det som skjedde tidligere», mumlet Ethan og satte seg i stolen mellom Gradys seng og vinduet. «Du vet hvordan Paul kan være.»

Han forventet ikke at Grady skulle svare. I ukene etter slaget hadde Grady gjort visse fremskritt med lammelsene. Han kunne fortsatt ikke gå eller skrive, men han hadde fått tilbake evnen til å bevege armen, beinet og fingrene. Det var ikke så mye kroppen som hadde sviktet ham, men viljen til å kjempe.

Gradys lepper beveget seg, men han klarte ikke å forme ordene for det han ønsket å uttrykke. For første gang på flere uker virket dette frustrerende for ham.

«Han er bekymret for deg», fortsatte Ethan. «Det var litt av et sjokk å se Lia her.» Han klarte ikke å undertrykke et glis. «Likte du Rapunsel-kostymet hennes? Barna var veldig begeistret.»

Grady begynte å nynne en melodi som Ethan ikke kjente igjen. Og så sang han plutselig et ord. «Ava.»

Ethan ble sjokkert over at Grady hadde uttalt – eller rettere sagt sunget – datterens navn. «Du mener Lia», sa han og lurte på hvordan bestefaren kunne ha forvekslet datteren med Lia. Den blonde og grønnøyde Ava Watts lignet på ingen måte Lia, med sitt mørke hår og sine nøttebrune øyne. Så rynket Ethan pannen. Hadde Lia noen gang kommet på besøk som seg selv, eller var hun alltid utkledd? Kanskje Grady trodde hun var blond. Og så var det aldersforskjellen. Hvis Ava hadde overlevd, ville hun vært i førtiårene. Slagtilfellet hadde selvsagt ødelagt den venstre siden av Gradys hjerne, der logikk og fornuft holdt hoff. Kanskje han faktisk var forvirret.

Ava hadde vært atten år da hun rømte til New York. Familien hadde mistet sporet av henne kort tid etter. Først fem år senere fikk de vite at hun var død, og at hun etterlot seg en liten datter. Barnet var blitt adoptert, men de hadde aldri klart å finne ut noe mer fordi papirene var blitt forseglet.

«Ava … baby.» Grady sang de to ordene. Hvordan hadde han lært å gjøre det?

«Tror du Lia er Avas datter?» Mens Grady nikket så entusiastisk som tilstanden hans tillot, fordøyde Ethan denne teorien. Grady grep åpenbart etter halmstrå. For hvert år som gikk, hadde han blitt besatt av å finne barnebarnet sitt.

«Er Avas datter her?» spurte Constance Watts fra døråpningen. «Hvor da?»

Ethan snudde seg mot moren og skulle til å forklare hva som foregikk, da bestefarens fingre grep hardt om Ethans håndledd. Gradys blikk hadde den gamle besluttsomheten, noe som fikk gleden til å strømme gjennom Ethan. Hva han ikke ville gitt for å få bestefaren frisk og lykkelig igjen.

«Ethan?» spurte moren og stilte seg ved siden av ham.

«Lia …» Grady sang igjen, mer opprørt nå, mens han prøvde å gjøre seg forstått.

«Lia?» Constance stirret på svigerfaren, og så på sønnen for å få en oppklaring. «Hvem er Lia?»

Men det var Grady som svarte. «Ava … baby.»

*

Etter sammenstøtet med Paul Watts dagen før, hadde Lia ikke regnet med at hun skulle sitte ved siden av Ethan i Mercedesen hans på vei til sykehuset. Rundt dem blandet den søte duften av kaprifol og epleblomster seg med lyden av kirkeklokkene fra katedralen i Coming Street. Det var en strålende dag for å kjøre med kalesjen nede, men dette var ingen fornøyelsestur.

«Jeg er virkelig ikke sikker på om dette er så lurt», sa Lia og grøsset da hun tenkte på møtet med Paul Watts. «Broren din var ganske tydelig på at han ikke ville ha meg i nærheten av bestefaren din.»

«Pauls yrke gjør ham mistenksom», sa Ethan. «Og Gradys sykdom har gjort ham enda mer nervøs. Dessuten hater han overraskelser, og det forklarer hvorfor han overreagerte da han fant en fremmed på besøk hos bestefaren sin.» Ethan sendte henne et skjevt smil. «Og du var kledd ut som Rapunsel, så det må ha forvirret ham også.»

«Er du sikker på at det er greit for Paul at jeg kommer på besøk?»

«Han vil at Grady skal bli bedre, akkurat som resten av oss.»

«Det er ikke det samme som at det er greit at jeg kommer på besøk», påpekte hun.

«Hør her, Paul er ikke i byen for øyeblikket, så du trenger ikke bekymre deg for å støte på ham. Bare besøk Grady et par ganger til og vær den solstrålen som gjør at han blir bedre, og når Paul kommer tilbake, vil Grady være på bedringens vei, og Paul vil innse at det var din fortjeneste.»

«Jeg tror du overvurderer evnene mine», innvendte hun, selv om Ethans ros varmet henne. Hver gang hun hadde besøkt Grady, hadde hun holdt ham i hånden og sunget for ham, mens hun øste helbredende energi inn i den skrøpelige kroppen hans.

«Du undervurderer deg selv.» Ethan kjørte inn på en ledig plass i parkeringshuset. «Han begynte å kommunisere litt i går ved å synge slik du foreslo. Det har gitt ham et enormt løft, og han blir bedre for hver time som går. Du skal få se.»

Lia gledet seg faktisk til å se Grady bli bedre. Hun trodde på kraften i åndelig helbredelse og stolte på at hun kunne benytte seg av energien som forbandt alt levende og skape forandring fordi hun ville det. Det var ikke alltid det fungerte. Noen konkrete problemer krevde løsninger i den virkelige verden. For eksempel den ødelagte akselen på campingvognen og den havarerte bilen.

Meditasjon hadde ikke fikset campingvognen Misty. Til det trengte hun penger og en mekaniker. Men etter å ha bedt om hjelp, hadde universet skaffet henne en fantastisk jobb, fantastiske kolleger og et rimelig sted å bo. Hun hadde blitt tilbudt en løsning på et tidspunkt da hun følte seg desperat.

Da de nærmet seg Gradys rom, fikk Lia øye på en kjent skikkelse som dukket opp. «Hei, Abigail», sa Lia da avstanden mellom dem ble mindre. «Hvordan går det med Grady i dag?»

Et øyeblikk så sykepleieren forskrekket ut over at en fremmed hadde kalt henne ved navn, men så så hun på Lia en ekstra gang, og øynene hennes ble store. «Lia! Jeg kjente deg ikke igjen uten kostyme.»

Lia humret litt forlegent og kastet et blikk på Ethan. «Jeg er ikke sikker på om Grady vil kjenne meg igjen heller.»

«Han vet hvem du er. Det er et skarpt sinn innelåst der inne.» Hun kastet et blikk på Ethan, og da han nikket bekreftende, fortsatte Abigail: «Han kommer til å bli så glad for at du har kommet hit i dag. Ideen din om å oppmuntre ham til å synge har gjort underverker. Han er så glad for å kunne kommunisere med folk igjen.»

«Det er flott», sa Lia, glad for at forslaget hennes hadde ført til et positivt resultat.

«Familien hans og hele personalet er så glade for at ting begynte å snu i går. Det går så mye bedre med ham at legen tror han kan reise hjem om noen dager.»

«Jøss», mumlet Lia, «det er fantastiske nyheter.»

«Vi er så glade for at hun dukket opp da hun gjorde det», erklærte Ethan. «Hun har utrettet et mirakel.»

«Vær så snill, slutt», protesterte Lia, og rosen gjorde henne ukomfortabel. «Æren burde egentlig tilfalle alle dere som har tatt så godt vare på ham hele tiden.»

«Det er begrenset hva medisinen kan gjøre når viljen til å fortsette å leve er borte», sa sykepleieren.

Ethan trakk henne inn på Gradys rom. Så snart hun trådte over dørterskelen, ble Lia slått av energien i rommet. Første gang hun hadde besøkt Grady Watts, hadde han ligget som en ubevegelig klump under dynen, bevisstløs og uvitende om at hun hadde tatt hånden hans og sunget lavmælt for ham. I dag, da hun gikk nærmere sengen, la hun merke til at han var lys våken og fulgte henne med blikket. Det direkte blikket hans minnet henne om Paul, og hun grøsset.

Grady viftet med fingrene, og hun tok hånden hans. Hun klemte fingrene hans lett, sjokkert over den voldsomme kjærligheten hun følte for en hun knapt kjente.

«Hallo, Grady», sa Lia. «Du kjente meg sikkert ikke igjen uten kostymet mitt. Hvordan føler du deg i dag? Du ser veldig bra ut.»

«Ava, min datter.»

Ethan hadde forklart hvordan Grady hadde vært desperat etter å gjenforenes med sitt forsvunne barnebarn før slaget. Siden da hadde Grady grublet uavbrutt over hva som hadde skjedd med henne, og over at familien ikke hadde klart å få henne tilbake i folden.

«Det stemmer, Grady», sa Ethan og strålte mot Lia. «Avas datter har endelig kommet hjem.»

Lia gledet seg over nyheten og kastet et blikk på Ethan, og la merke til hvordan den kjekke forretningsmannen betraktet henne med målbevisst blikk. Hjertet hennes begynte å hamre mot ribbeina da betydningen av det Ethan sa, slo henne. Hun flyttet oppmerksomheten til mannen som lå i sykehussengen, og hun trakk pusten for å protestere. Men før hun rakk å komme med en skarp benektelse, så hun kjærligheten som lyste i Gradys øyne for henne. Nei, ikke for henne. For det savnede barnebarnet hans.

«Hva er det som foregår?»

«Det som foregår, er at Grady vet at du er barnebarnet hans.» Ethan grep Lia i armen mens øynene hans bønnfalt henne om å spille med. «Jeg forklarte hvordan Paul fant deg gjennom et av disse DNA-testfirmaene. Det har lenge vært Gradys drøm å gjenforene deg med familien din. Og nå er du her.»

Ethan hadde satt henne i en uholdbar situasjon, men gleden i Gradys øyne gjorde henne stum. Hun var ikke Ava Watts’ forsvunne datter. Å hevde at hun var Watts’ forsvunne barnebarn ville bare føre til problemer.

«Vi må snakke om dette», sa Lia lavt til Ethan.

Lia forlot en forvirret Grady og flyktet ut i gangen. Til hennes lettelse fulgte Ethan etter henne. «Har du gått fra vettet?» hvisket hun så snart de kom til det tomme venterommet. «Hvordan kunne du fortelle ham at jeg er barnebarnet hans? Og hvorfor blande Paul inn i det? Han kommer til å bli rasende.»

«Grady kom frem til den konklusjonen helt av seg selv», forklarte Ethan. «Og grunnen til at jeg ga Paul æren, var for å bidra til å reparere det anstrengte forholdet mellom ham og Grady.»

«Broren din vil aldri gå med på dette.»

«Det vil han gjøre når han ser hvordan Grady kommer seg. Over natten har prognosen hans endret seg. Og det er fordi han tror at du er barnebarnet hans. Det var hans høyeste ønske å gjenforenes med henne, og nå har han en grunn til å leve.»

«Men jeg er ikke barnebarnet hans. Hvorfor skulle han tro det? Jeg ser ikke ut som noen i familien din.» Lia innså at protesten hennes kunne vekke Ethans kvaler over å være adoptert.

«Du kunne være Avas datter.» Ethan løftet hendene i en bønnfallende gest. «Vi har prøvd å finne henne i årevis uten hell. Jeg fortalte deg at etter at tanten min døde, ble barnet hennes adoptert, og papirene ble forseglet. Å tro at du er henne, har gitt Grady en grunn til å leve. Vil du virkelig gå inn dit igjen og knuse hjertet hans?»

Lia lukket øynene. «Jeg kan bare ikke gjøre dette.»

I tillegg til at det var feil, selv om hun gikk med på en midlertidig rolle som Grady Watts’ forsvunne barnebarn, var det ingen sjanse for at Paul ville la henne påta seg rollen.

«Det kan du», insisterte Ethan. «Det er det du gjør, å få folk til å føle seg bedre.»

«Ja, men ikke på denne måten», protesterte Lia. «Og jeg vil ikke lyve for familien din.»

«Jeg forstår, men de er ikke gode til å holde på hemmeligheter. Vi har aldri arrangert en vellykket overraskelsesfest eller havnet i trøbbel uten at alle i familien har visst om det. Hvis dette skal fungere, må vi la dem være uvitende, ellers risikerer vi at noen gjør en tabbe og røper deg.»

«Og hva med Paul?» spurte hun. «Han har sikkert allerede funnet nok informasjon om meg til å vite at jeg ikke er kusinen din.»

«La meg ta meg av ham.»

«Pokker heller, Ethan. Du kan ikke lure bestefaren din på denne måten.»

«Jeg kan det hvis det betyr at Grady får leve», sa Ethan inntrengende. «Alt du trenger å gjøre, er å bli et par uker til Grady er utenfor fare, og så kan vi avsløre at det ble begått en feil med gentesten.» Noe i Lias ansiktsuttrykk måtte ha avslørt at motstanden hennes var i ferd med å svekkes, for Ethan nikket som om hun hadde gitt uttrykk for at hun var enig. «Jeg har tenkt gjennom hele greia, og jeg vet at dette vil fungere.»

«Men jeg lyver ikke bare for Grady, men for hele familien din. Det er en grusom ting å gjøre mot dem alle.»

«Jeg har tenkt på det også, men hvis vi gjør dette riktig, vil de bli så glade for at Grady er frisk igjen at det vil gjøre den eventuelle skuffelsen over at du ikke er familie, lettere å bære.» Ethan grep hendene hennes og så på henne med et uimotståelig bedende blikk.

Lia samlet seg til et siste avslag da heisdørene åpnet seg og en elegant kvinne steg ut. I stedet for å gå mot gangen som førte til sykehusrommene, kastet hun et blikk mot venterommet. Hun lyste opp da hun fikk øye på dem.

«Ethan», sa hun og kom mot dem. «Godt å se deg her.»

«Hallo, mor. Dette er Lia.»

Constance Watts var på alle måter en fornem matriark fra sørstatene med sitt lange, lyse hår og tre perlekjeder. De skarpe blå øynene hennes vurderte Lia, og hun forberedte seg på kritikk, men Constance smilte bare hjertelig. «Ethan har fortalt meg alt om deg», sa hun.

«Å, har han det?» Lia hadde ennå ikke gått med på planen, og hun stusset over dette.

«Selvsagt. Han sa at Paul fant deg gjennom en gentestingstjeneste.»

«Jeg er virkelig …» begynte Lia.

«Overveldet», brøt Ethan inn, lukket fingrene rundt hånden hennes og klemte forsiktig. Han fanget blikket hennes, og øynene hans reflekterte både besluttsomhet og unnskyldning. «Og kan du klandre henne? Endelig å få kontakt med sin virkelige familie etter alle disse årene er ganske betydningsfullt.»

Ethans behov og morens begeistring var som kvikksand som fanget Lia. Til sin forferdelse begynte hun å nikke.

«Avas datter er endelig hjemme», mumlet Constance, gikk frem og omfavnet Lia. «Du kommer til å gjøre Grady så lykkelig.»

